Do dawri,
nangay si Jesos do Tokon a Olibo.
Ki do kamabekasanaw,
minhep si Jesos a naybidi do Timplo.
Nangay sa dyaw āro saw a tawotawo,
kan nasidisidin sa mindibon sya.
Do dawri,
naydisna si Jesos a nangnanawo dyira.
Ki do kadama naw a mangnanawo dyira,
myan saw mamaistrowaw no Linteg ni Moyses kan siraw Parisyowaw a nangyangay dya so asa mabakes a natiliw da a madama machikamalāla.
Pinatēnek dad salapenaw no āro saw a tawo.
As nakabata da sya di Jesos,
“Maistro!
Natiliwanaw nya mabakes a madama a machikamalāla.
Sigon do Lintegaw ni Moyses,
siraw mababakes a mamarin so nya,
ki machita magsidan sa so bato mandad kadiman da.
Ki imom Maistro,
āngo mabata mo?”
Ki binata daw nyaya a pangasdok das Jesos tan myan paynamotan da mangidarom sya.
Ki inatbay saba ni Jesos.
Tod a nagrōkob kan pinaytolas naw kakamay nad tana.
Ki do kaipapati daw sya a iyahes dya,
naytēnek si Jesos,
as nakabata na sya dyira a kāna,
“Sigi,
an myan dyinyo abos gatos,
iyaw manma mangagsid sya.”
Nakabata naw syaw,
minirwa dana nagrōkob kan pinaytolas naranaw kakamay nad tana.
Ki do nakadngey daw so inbahey naw,
in-īnot sa naychayayam a yapo do katotonngan da saw nandad ka si Jesos danan nabidin kan mabakesaw a maytēnek do salapen naw.
Naytēnek si Jesos,
as nakabata na sya dya a kāna,
“Dino nangayan dan mangokomaw dyimo?”
“Nayam dana saw a tabo mo Āpo,”
initbay no mabakesaw.
“Aran yaken,
okomen kwaba imo.
Mayam ka na,
ki tongtongen mo pabaw maygatos,”
binata ni Jesos.